Nov 18,2016
ఆరు నెలల కనిష్టానికి సెన్సెక్స్‌
ముంబయి: బడా నోట్ల రద్దు కారణంగా ఆర్థిక వృద్ధి దెబ్బతిననుందన్న అంచనాలు.. డాలరు విలువ పుంజుకోవడం, నాస్కామ్‌ ఐటీ రంగం వృద్ధి అంచనాలను తగ్గించడం తదితర ప్రతికూల పవనాల నేపథ్యంలో దేశీయ స్టాక్‌ మార్కెట్లు గురువారం కూడా నష్టాల్లోనే ముగిశాయి. ప్రారంభం నుంచి తీవ్ర ఒడుదొడుకులను నమోదు చేసిన మార్కెట్లు చివరకు నష్టాల్లోనే ముగిశాయి, సెన్సెక్స్‌ 6 మాసాల కనిష్టానికి దిగజారింది. మరోవైపు అంతర్జాతీయ మార్కెట్లో డాలర్‌ విలువ పుంజుకోవడంతో విదేశీ మదుపర్లు తమ ఈక్విటీలను తరలించుకుపోతున్నారు. ఈ పరిణామాల మధ్య బీఎస్‌ఈ సెన్సెక్స్‌ 72 పాయింట్లు కుంగి 26,228 పాయింట్లకు పడిపోయింది. తొలుత 26,305 పాయింట్ల వద్ద ప్రారంభమైన సూచీ రోజంతా తీవ్ర ఒడుదొడుకులను ఎదుర్కొంటూనే 26,450 పాయింట్ల గరిష్ట స్థాయిని తాకింది. అనంతరం 26,155 కనిష్ట స్థాయిని చేరింది. నేషనల్‌ స్టాక్‌ ఎక్సేంజీ నిఫ్టీ 32 పాయింట్లు తగ్గి 8,079 పాయింట్ల వద్ద ముగిసింది. బీఎస్‌ఈలో మిడ్‌క్యాప్‌ 0.38 శాతం, స్మాల్‌క్యాప్‌ 0.57 శాతం మేర పతనమయ్యాయి. ప్రస్తుత ఆర్థిక సంవత్సరంలో ఐటీి రంగం వృద్ధి రేటు కుంగనుందన్న నాస్కామ్‌ అంచనాలతో ఐటీ షేర్లు భారీగా నష్టపోయాయి.
అమెరికా అధ్యక్షుడిగా ఎన్నికైన ట్రంపు భవిష్యత్తు విధానాల్లో స్పష్టత లేకపోవడం మదుపర్లలో అనుమానాలకు గురి చేసింది. ఈ క్రమంలోనే టీసీఎస్‌, ఇన్ఫోసిస్‌, విప్రో షేర్లు వరుసగా 2.33 శాతం, 1.29 శాతం, 0.70 శాతం చొప్పున నష్టపోయాయి. టాటా మోటార్స్‌ 3.73 శాతం, పవర్‌ గ్రిడ్‌ 2.37 శాతం, హిందాల్కో 3.5శాతం, గెయిల్‌ 1.59 శాతం చొప్పున అత్యధికంగా పెరిగాయి. టెలికాం స్టాక్‌ సూచీలు 2.45 శాతం పడిపోగా భారతీ ఎయిర్‌టెల్‌ అత్యధికంగా 4 శాతం విలువ కోల్పోయింది. కేంద్ర ప్రభుత్వం ప్రధానంగా రూ.500, రూ.1,000 నోట్లను రద్దు చేయడం ద్వారా దేశంలోని అన్ని వ్యాపారాలపై ప్రభావం చూపుతుందన్న ఆందోళనలు మార్కెట్లను నష్టాలకు గురి చేశాయి. యూరోపియన్‌ మార్కెట్లు స్వల్పంగా తగ్గాయి. ఆసియన్‌ మార్కెట్లలో మిశ్రమ స్పందన కనిపించింది.
మీ స్నేహితులకు రికమెండ్ చెయ్యండి